ପାରାଦୀପ, ଫେବ୍ରୁଆରୀ ୧୮ (ଲୋକାଲ ୱାୟାର): ସ୍ଥାନୀୟ ଲୋକଙ୍କୁ ନିଯୁକ୍ତି ଦାବିରେ ଜମିହରା କୃଷକ ମଞ୍ଚ ଏଲ ଆଣ୍ଡ ଟି କମ୍ପାନୀର ଶ୍ରମିକ କଲୋନୀ ତାଲା ପକାଇବାରୁ ଆଇଓସିଏଲର ଏମଇଜି ପ୍ରକଳ୍ପ କାମ ବାଧାପ୍ରାପ୍ତ ହୋଇଥିଲା ।
ପ୍ରଶାସନ ସହ ଆଲୋଚନା ପରେ ଆଇଓସିଏଲର ଠିକା ସଂସ୍ଥା ଏଲ ଆଣ୍ଡ ଟି କମ୍ପାନୀ ପ୍ରାୟ ଏକ ଶହ ସ୍ଥାନୀୟ ଯୁବକଙ୍କୁ ପ୍ରସ୍ତାବିତ ଏମଇଜି ପ୍ରକଳ୍ପରେ ନିଯୁକ୍ତି ଦେବାକୁ ପ୍ରତିଶ୍ରୁତି ଦେଇଥିଲା ।
ତେବେ ପ୍ରକଳ୍ପ କାମ ଆରମ୍ଭ ହୋଇଥିଲେ ମଧ୍ୟ କମ୍ପାନୀ ପ୍ରତିଶ୍ରୁତି ପାଳନ ନକରିବାରୁ କୃଷକ ମଂଚର ସଭାପତି ରବୀନ୍ଦ୍ର ମାଝିଙ୍କ ନେତୃତ୍ୱରେ ଉତ୍ୟକ୍ତ ଗ୍ରାମବାସୀମାନେ ବିକ୍ଷୋଭ ପ୍ରଦର୍ଶନ କରିଥିଲେ ।
ପରେ କମ୍ପାନୀର ଅଧିକାରୀମାନେ ଅତିକମରେ ୧୦ କୁଶଳୀ ଓ ଅଣକୁଶଳୀ ସ୍ଥାନୀୟ ଯୁବକଙ୍କୁ ଦୈନିକ ଭିତିରେ ନିଯୁକ୍ତି ପ୍ରତିଶ୍ରୁତି ଦେବା ପରେ ଅପରାହ୍ନରେ ବିକ୍ଷୋଭ ପ୍ରତ୍ୟାହୃତ ହୋଇଥିଲା ।
